EL Επίσηµη Εφηµερίδα της Ευρωπαϊκής Ένωσης CE 88/10

(2004/C 88 E/0010)

ΓΡΑΠΤΗ ΕΡΩΤΗΣΗ Ρ-0325/03

υποβολή: Marco Pannella (NI) προς την Επιτροπή

(5 Φεβρουαρίου 2003)

Θέμα: Έξαρση στις παραβιάσεις των θεμελιωδών ανθρωπίνων δικαιωμάτων των Montagnard πληθυσμού που κατοικεί στα υψίπεδα του Βιετνάμ

Έχοντας υπόψη ότι στις 18 Δεκεμβρίου η Διεθνής Αμνηστεία δημοσιοποίησε την έκθεση «Socialist Republic of Viet Nam/Kingdom of Cambodia: No sanctuary: The plight of the Montagnard minority» και στις 23 Ιανουαρίου 2003 το «Human Rights Watch» δημοσιοποίησε το ενημερωτικό έγγραφο «New Assault on Rights in Vietnam's Central Highlands- Crackdown on Indigenous Montagnards Intensifies»

Λαμβάνοντας υπόψη ότι κατά τις τελευταίες εβδομάδες συνελήφθησαν χωρίς κάποιο γνωστό λόγο:

— στις 21 Δεκεμβρίου ο Y-Cun Hdok, γεννηθείς το 1966 και Η Lern Nie γεννηθείς το 1968 και στις 23 Δεκεμβρίου οι Y-Dhiam Buon Krong και Y-Nol Adrong στο χωριό Buon Cue

— στις 24 Δεκεμβρίου oY-Blon Hdok γεννηθείς το 1964 στο Buon Kla και ο Y-Trao Buon Ya γεννηθείς το 1969 από το Buon Buor

— στις 11 Ιανουαρίου οι Rac και Hom από το Plei Klan

— στις 12 Ιανουαρίου οι Hing a Plei Ko και Hnit από το Plei Mor

— στις 24 Ιανουαρίου ο Y-Groh Adrog, γεννηθείς το 1960 και στις 26 Ιανουαρίου ο Y-Dham Buon Ya, γεννηθείς το 1960 από το Buon Hdok.

Λαμβάνοντας υπόψη ότι το Βιετνάμ δεν ικανοποιεί τα αιτήματα της Επιτροπής ανθρωπίνων δικαιωμάτων του OHE που διατυπώθηκαν στις 27 Ιουλίου του 2002

Έχοντας υπόψη ότι η Επιτροπή:

— στις προηγούμενες ερωτήσεις όπου είχαν καταγγελθεί συγκεκριμένα γεγονότα δήλωνε πάντοτε ότι ουδέποτε μπόρεσε να τα επιβεβαιώσει με αξιόπιστο τρόπο δεσμευόμενη όμως ότι θα προσπαθήσει να διερευνήσει το θέμα μέσω όλων των διαθεσίμων διαύλων·

— στην απάντηση προς την ερώτηση Ε-2845/02 (1) ανέφερε ότι «ο σεβασμός των ανθρωπίνων δικαιωμάτων και των δημοκρατικών αρχών» αποτελούν τη βάση της συμφωνίας συνεργασίας μεταξύ ΕΕ και Βιετνάμ που υπεγράφη το 1995·

Μεταξύ όλων των διαθεσίμων διαύλων στους οποίους αναφέρεται η Επιτροπή, ζήτησε ή σκέπτεται να ζητήσει ειδήσεις σχετικά με τα καταγγελλόμενα γεγονότα από τις κυβερνητικές αρχές του Βιετνάμ με τις οποίες διατηρεί σταθερές σχέσεις βάσει της συμφωνίας συνεργασίας;

Έχοντας υπόψη ότι η συμφωνία συνεργασίας δεν έχει καταγγελθεί, θεωρεί η Επιτροπή ότι το Βιετνάμ είναι χώρα που σέβεται τα ανθρώπινα δικαιώματα και τις δημοκρατικές αρχές, ή αντίθετα ποια γεγονότα θα την οδηγούσαν να καταγγείλει τη συμφωνία συνεργασίας;

Απάντηση του κ. Patten εξ ονόματος της Επιτροπής

(26 Φεβρουαρίου 2003)

Η αναφορά στο σεβασμό των δικαιωμάτων του ανθρώπου και των δημοκρατικών αρχών στο άρθρο 1 της συμφωνίας συνεργασίας Κοινότητας-Βιετνάμ αποτελεί το πλαίσιο εφαρμογής για το διάλογο για τα ανθρώπινα δικαιώματα μεταξύ της Επιτροπής και της κυβέρνησης του Βιετνάμ. Η πολιτική της Επιτροπής έναντι του Βιετνάμ είναι να ενθαρρύνει και να υποστηρίζει την υλοποίηση προόδου στον τομέα των δικαιωμάτων του ανθρώπου και της δημοκρατίας, και να εκφράζει την ανησυχία της όταν σημειώνονται παραβιάσεις ή όταν γίνεται προφανής η επιδείνωση της κατάστασης. Η Επιτροπή συνεργάζεται στενά με τα κράτη μέλη στο πλαίσιο τακτικών συνεδριάσεων της «ομάδας πολιτικής και δικαιωμάτων του ανθρώπου» της Ένωσης και παίρνει μέρος στις συνεδριάσεις της Τρόικας με την κυβέρνηση του Βιετνάμ καθώς και σε αποστολές ad hoc και μέσω κοινών δηλώσεων της Ένωσης. Σ'αυτό το πλαίσιο, αντιμετωπίζονται επίσης και συγκεκριμένες υποθέσεις ατόμων που αποτελούν πηγή ανησυχιών.

Η Επιτροπή και τα κράτη μέλη έχουν ζητήσει επανειλημμένως από την κυβέρνηση του Βιετνάμ να ενισχύσει το σεβασμό της ελευθερίας στον τομέα των πολιτικών και θρησκευτικών πεποιθήσεων, καθώς και να ενισχύσει περαιτέρω τις οικονομικές και κοινωνικές ελευθερίες. Προέβαλαν και πάλι το ίδιο αίτημα πρόσφατα στην κοινή τους δήλωση στη συνεδρίαση της συμβουλευτικής ομάδας στο Ανόι τον Δεκέμβριο 2002.

Το σύνταγμα του Βιετνάμ εγγυάται της ελευθερίας πεποιθήσεων και θρησκεύματος. Η κυβέρνηση του Βιετνάμ αναγνωρίζει έξι θρησκείες — μια βουδιστική οργάνωση, την Κεντρική Βουδιστική Εκκλησία του Βιετνάμ, την Καθολική Εκκλησία, δύο οργανώσεις Προτεσταντικής Εκκλησίας, την Ισλαμική, το Βουδισμό Hoa Hao και την Cao-Dai. Εντούτοις το άρθρο 70 του συντάγματος του Βιετνάμ αναφέρει επίσης ότι «απαγορεύεται η παραβίαση της ελευθερίας πεποιθήσεων, ή θρησκείας, ή να γίνεται κατάχρηση αυτού του δικαιώματος κατά του νόμου ή των πολιτικών του Κράτους». Δεδομένου ότι η κυβέρνηση του Βιετνάμ θεωρεί ακόμη τα θρησκευτικά κινήματα ένα πιθανό στοιχείο αντίστασης, επικαλείται συχνά αυτή τη διάταξη για να δικαιολογεί τους πολλούς ελέγχους, περιορισμούς, απαγορεύσεις και κυρώσεις που περιορίζουν την ελευθερία σ'αυτόν τον τομέα.

Οι εκθέσεις για συστηματική παρενόχληση χριστιανών στο Βιετνάμ (και ειδικότερα κατά των Χριστιανών Montagnard και Hmong) είναι συχνές και έχουν αυξηθεί μετά την εξέγερση στα κεντρικά Highlands τον Φεβρουάριο 2001. Πολλές εκθέσεις τονίζουν την επανειλημμένη πρακτική των δυνάμεων ασφαλείας που αναγκάζουν τους κατοίκους των Highlands να αποκηρύξουν τη χριστιανική πίστη τους και αναφέρουν τυχαίους θανάτους ή ξυλοδαρμούς υπό τη συνοδεία αστυνομικών, παρόλο που οι αρχές αρνούνται αυτά τα περιστατικά.

Η πρόσβαση στα κεντρικά Highlands είναι ακόμη περιορισμένη και δεν είναι δυνατό να γίνει συστηματική επαλήθευση των εκθέσεων. Εν πάση περιπτώσει, το 2002, έλαβαν χώρα δύο τοπικές αποστολές Ένωσης-Τρόικας με τη συμμετοχή της Επιτροπής, η τελευταία το Νοέμβριο 2002. Μετά την τελευταία αποστολή της Τρόικας στα κεντρικά Highlands η Επιτροπή, σε στενό συντονισμό με τα κράτη μέλη, πρότεινε στην κυβέρνηση του Βιετνάμ να στηρίξει — στο πλαίσιο του προγράμματος συνεργασίας του — πιθανές δραστηριότητες στις οποίες θα συμμετέχουν, μεταξύ άλλων, εθνοτικές μειονότητες, για να μειωθεί η φτώχεια στα κεντρικά Highlands και έτσι να αντιμετωπιστούν ορισμένες ριζικές αιτίες του προβλήματος σ'αυτόν τον τομέα. Στο τέλος του Ιανουαρίου 2003 η κυβέρνηση του Βιετνάμ συμφώνησε να γίνει μια διερευνητική αποστολή της Επιτροπής που θα επισκεφθεί την περιοχή κατά τις προσεχείς εβδομάδες.

Η Επιτροπή και τα κράτη μέλη θα παρακολουθούν στενά την κατάσταση των δικαιωμάτων του ανθρώπου στο Βιετνάμ. Μια απόφαση για την κατάλληλη δράση θα ληφθεί σε εύθετο χρόνο.

(1) ΕΕ C 192 Ε της 14.8.2003, σελ. 81.